Imtella' Awwissu 14, 2021 It-Talibani komplew jersqu aktar lejn il-kapitali Afgana, Kabul, waqt li l-Amerikani komplew jirtiraw in-nies tagħhom mill-ambaxxata. Mindu l-Istati Uniti ħabbret li sa Settembru kienet se tirtira t-truppi tagħha mill-Afganistan il-militanti Talibani bdew javvanzaw, u jieħdu taħt idejhom, reġjuni li kienu f'idejn il-gvern. Fost l-ibliet li jinsabu taħt il-kontroll tagħhom hemm Kandahar u Herat, it-tieni u t-tielet l-ikbar bliet fil-pajjiż. Kelliem għat-Talibani qal li l-fatt li qed jieħdu f'idejhom ibliet kbar huwa sinjal li l-Afgani jriduhom. Sadanittant, it-truppi Amerikani komplew jirtiraw aktar impjegati mill-ambaxxata tagħhom f'Kabul. Ħafna Afgani qed jaħarbu l-ibliet fejn hemm l-eqqel tal-ġlied u qed jgħixu f'kampijiet tar-refuġjati. In-Nazzjonijiet Maqgħuda esprimiet it-tħassib tagħha li l-Afganistan tinsab fuq ix-xifer ta' "katastrofi umana".